[pic] | KOMISIA EURÓPSKYCH SPOLOČENSTIEV | Brusel, 10.10.2007 KOM(2007) 593 v konečnom znení 2007/0214 (COD) Návrh NARIADENIE EURÓPSKEHO PARLAMENTU A RADY o typovom schvaľovaní motorových vozidiel s vodíkovým pohonom, ktorým sa mení a dopĺňa smernica 2007/46/ES (predložená Komisiou) DÔVODOVÁ SPRÁVA 1) KONTEXT NÁVRHU Dôvody a ciele návrhu Cieľom návrhu je stanoviť harmonizované pravidlá na konštrukciu motorových vozidiel s cieľom zabezpečiť fungovanie vnútorného trhu a zároveň ustanoviť vysoký stupeň bezpečnosti obyvateľstva a ochrany životného prostredia. Riadne fungovanie jednotného trhu v Európskej únii si vyžaduje spoločné normy, pokiaľ ide o schvaľovanie vozidiel s vodíkovým pohonom. Opatrenia na úrovni Spoločenstva zabránia rôznorodosti noriem výrobkov vyskytujúcich sa v jednotlivých členských štátoch, čoho dôsledkom je fragmentácia vnútorného trhu a vytváranie zbytočných prekážok obchodovaniu v rámci Spoločenstva. Keďže v súvislosti s používaním vodíka na pohon vozidla vznikajú bezpečnostné otázky, malo by sa zároveň zabezpečiť, aby vodíkové systémy boli rovnako bezpečné ako konvenčné technológie pohonu. Všeobecný kontext Vodík nie je zdrojom energie, ale sľubným nosičom energie. Využitie vodíka ako paliva pre cestné vozidlá ponúka riešenie pre mobilitu, ktoré je priaznivé pre životné prostredie. Je to tak, pretože pri použití vodíka ako paliva v palivových článkoch alebo v motoroch s vnútorným spaľovaním nevznikajú emisie uhlíka a skleníkových plynov z vozidla. Ak sa palivo produkuje udržateľným spôsobom, využitie tejto technológie pohonu by mohlo významne prispieť k zlepšeniu životného prostredia. V súčasnosti však vozidlá s vodíkovým pohonom nie sú zahrnuté do rámca Európskeho spoločenstva pre typového schvaľovanie vozidiel. Táto situácia vedie ku fragmentácii vnútorného trhu s týmito vozidlami, čo odrádza zavedenie tejto technológie šetrnej k životnému prostrediu (ekologickej technológie). Vodík je okrem toho látka, ktorá má odlišné vlastnosti ako konvenčné palivá, ktoré sa používajú na pohon vozidiel. Aby bolo možné využiť výhody pre životné prostredie, ktoré sa s používaním vozidiel s vodíkovým pohon spájajú, ich podiel v rámci celkového vozového parku by sa mal zvýšiť. Jedným z hlavných faktorov, ktoré prispievajú k rastúcemu počtu vozidiel s vodíkovým pohonom, je existencia dôvery verejnosti v túto novú technológiu. Existujúce ustanovenia v oblasti návrhu V oblasti, ktorej sa návrh týka, neexistujú žiadne platné opatrenia. Súlad s ostatnými politikami a cieľmi Únie Návrh je plne v súlade s cieľmi stratégie trvalo udržateľného rozvoja Európskej únie a významne prospieva k cieľom Lisabonskej stratégie. 2) KONZULTÁCIE SO ZAINTERESOVANÝMI STRANAMI A HODNOTENIE VPLYVU Konzultácie so zainteresovanými stranami Konzultačné metódy, hlavné cieľové sektory a všeobecný profil respondentov Pri vypracovávaní návrhu konzultovala Komisia so zúčastnenými stranami viacerými spôsobmi: - Uskutočnili sa konzultácie s pracovnou skupinou pre vodík. Je to špecializovaná odborná pracovná skupina zúčastnených strán zodpovedná za podporu Komisie v otázkach týkajúcich sa typového schvaľovania vozidiel s vodíkovým pohonom. Na práci tejto skupiny sa podieľa široké spektrum zainteresovaných strán: vnútroštátne orgány, výrobcovia vozidiel, dodávatelia súčiastok a priemyselné združenia. - V júni 2006 bol zúčastneným stranám zaslaný dotazník týkajúci sa možných alternatív politiky v oblasti rámca schvaľovania vozidiel s vodíkovým pohonom. Dotazník bol zameraný na zozbieranie názorov zúčastnených strán, pokiaľ ide uprednostnenú alternatívu a náklady spojené so schvaľovaním pri každej z týchto možností. - Na zabezpečenie hodnotenia vplyvu a technického poradenstva týkajúceho sa prípravy návrhu možného nariadenia boli využité služby konzultanta. - Na to, aby bolo možné lepšie porozumieť dôsledky jednotlivých alternatív politiky, konzultant zorganizoval stretnutia s kľúčovými automobilovými spoločnosťami aktívnymi v oblasti vodíkovej technológie s cieľom získať dodatočné údaje o bezpečnosti, technológii a súvisiacich nákladoch. - V priebehu druhej polovice roku 2006 a začiatkom roku 2007 boli kľúčové zúčastnené strany pracovnej skupiny pre vodík oboznámené s výsledkami práce konzultanta. - Predbežné znenie návrhu nariadenia týkajúce sa typového schvaľovania vozidiel s vodíkovým pohonom bolo predložené na verejné konzultácie v júli 2006. Z týchto konzultácií vzišlo približne 20 reakcií od celého radu rôznych zúčastnených strán. Zhrnutie reakcií a spôsob, akým boli zohľadnené V priebehu internetových konzultácií zúčastnené strany nastolili viacero otázok[1]. V hodnotení vplyvu, ktoré je súčasťou tohto návrhu, sú plne zohľadnené podstatné otázky, ktoré boli nastolené, a tiež sa tam rozoberá, ako sa zohľadnili. Získavanie a využívanie expertízy Príslušné vedecké/odborné oblasti Návrh si vyžadoval analýzu potrebných bezpečnostných opatrení a hodnotenie dostupných možností politiky ako aj s tým súvisiaceho hospodárskeho a spoločenského vplyvu a vplyvu na životné prostredie. Použitá metodika Konzultant vykonal tieto činnosti: - preskúmanie príslušnej literatúry s cieľom identifikovať otázky súvisiace s bezpečnosťou a vplyvom na životné prostredie, ktoré sú spojené so začatím používania vozidiel s vodíkovým pohonom; - zbieranie a vyhodnocovanie informácií o vplyve rozličných možností politiky na verejnú bezpečnosť, životné prostredie a hospodárstvo. - zhodnotenie reakcií zúčastnených strán na dotazník týkajúci sa dostupných možností politiky, ktorý útvary Komisie rozposlali v júni 2006; - porovnanie vplyvu možností politiky, pokiaľ ide o verejnú bezpečnosť, životné prostredie a hospodárstvo z kvalitatívneho a kvantitatívneho hľadiska; - preskúmanie technických požiadaviek predbežného návrhu na možné nariadenie, pokiaľ ide o jeho schopnosť riešiť identifikované otázky týkajúce sa bezpečnosti. Hlavné organizácie/odborníci, s ktorými sa konzultovalo Vstupné informácie pre hodnotenie vplyvu a technické poradenstvo, ktoré sa týkali predbežného návrhu možného nariadenia, poskytla spoločnosť TRI Ltd. Vo Veľkej Británii. Zhrnutie prijatých a použitých odporúčaní Komisia použila správu konzultanta ako vstupný údaj pre analýzu rôznych možností politiky. Uprednostnená alternatíva politiky bola vybraná na základe analýzy ekonomickej efektívnosti, ako je vysvetlené v hodnotení vplyvu, ktoré je súčasťou návrhu. Prostriedky použité na uverejnenie odborných odporúčaní Správa spoločnosti TRL je dostupná na internetovej stránke GR pre podnikanie a priemysel[2]. Hodnotenie vplyvu Zvažovali sa štyri možnosti politiky: (1) Bez zmeny politiky: Táto alternatíva by nezahŕňala žiadne zmeny súčasnej situácie. V súčasnosti právne predpisy Európskeho spoločenstva týkajúce sa typového schvaľovania nezahŕňajú vozidlá s vodíkovým pohonom. Členské štáty môžu preto poskytovať jednotlivé schválenia bez zavádzania právnych predpisov. Bez uskutočnenia zmeny politiky v oblasti schvaľovania vozidiel s vodíkovým pohonom existuje vysoké riziko, že by mohlo byť narušené fungovanie vnútorného trhu. To by malo za následok výrazné zvýšenie nákladov pre výrobcov a možný dosah na verejnú bezpečnosť. Existuje vysoké riziko, že bez zmeny politiky zostanú zlá kvalita vzduchu a vysoké úrovne hluku v mestách Európskej únie naďalej problémom a znečistenie ovzdušia a hluk budú mať aj naďalej negatívny vplyv na ľudské zdravie. Táto alternatíva politiky by viedla k nerovnakému zaobchádzaniu s výrobcami vozidiel, pokiaľ ide o postup schvaľovania vozidiel a výrobcovia by pri navrhovaní vozidiel nevedeli, čo môžu očakávať. Okrem toho by predstavovala zásadnú prekážku v rozvoji vodíkovej technológie v EÚ. Z tohto dôvodu sa táto alternatíva politiky nepovažuje za uskutočniteľnú. (2) Právne predpisy na úrovni členských štátov: Táto alternatíva politiky by zahŕňala prijatie právnych predpisov na úrovni členských štátov s cieľom umožniť zavedenie vozidiel s vodíkovým pohonom. V prípade líšiacich sa noriem z jednotlivých členských štátov by pokračovala fragmentácia schvaľovania vozidiel, čo by malo za následok, že výrobcovia by museli čeliť zbytočne vysokým nákladom na vývoj a schvaľovanie a obmedzenému prístupu na trh. Táto alternatíva politiky by neponúkala riešenie súčasnej neistoty v oblasti schvaľovania vozidiel s vodíkovým pohonom, preto by mala negatívny vplyv na ďalšie investície do vodíkových technológií. V porovnaní s alternatívou „ Právnych predpisov na úrovni EÚ “ by táto alternatíva mala za následok podstatne menšie pozitíva v oblasti ochrany životného prostredia a nezabezpečila by, že vozidlá s vodíkovým pohonom budú aspoň také bezpečné ako konvenčné vozidlá. Táto alternatíva by preto priniesla fragmentáciu vnútorného trhu a nezabezpečila by dosiahnutie cieľov politiky. Preto tento prístup nie je vhodný. (3) Právne predpisy na úrovni Európskej únie: Táto alternatíva politiky by zahŕňala rozšírenie právnych predpisov ES týkajúcich sa typového schvaľovania tak, aby obsahovali aj vozidlá s vodíkovým pohonom a stanovenie harmonizovaných ustanovení pre tieto vozidlá. Právne predpisy na úrovni Spoločenstva zabránia rôznorodosti noriem výrobkov vyskytujúcich sa v jednotlivých členských štátoch, ktorých dôsledkom je fragmentácia vnútorného trhu a vytváranie zbytočných prekážok obchodovaniu v rámci Spoločenstva. Prostredníctvom harmonizovaných noriem týkajúcich sa vozidiel s vodíkovým pohonom je možné získať úspory z rozsahu, keďže výrobné série možno produkovať pre celý európsky trh. Táto alternatíva politiky by otvorila trhy v niektorých členských štátoch, v ktorých sa vozidlá s vodíkovým pohonom v súčasnosti nemohli predávať. Ako sa ukazuje v hodnotení vplyvu, táto alternatíva bude viesť k zrejmým výhodám v zaistení správneho fungovania vnútorného trhu, zabezpečení vysokého stupňa verejnej bezpečnosti vo všetkých členských štátoch a skoršom zlepšení úrovní hluku a kvality vzduchu. Zdravie ľudí sa tým zlepší a tým budú mať vlády možnosť ušetriť. Okrem toho by to zabezpečilo, aby Európska únia udržala krok s ostatnými dôležitými automobilovými oblasťami sveta, pokiaľ ide o zavádzanie pokrokových technológií a medzinárodná konkurencieschopnosť európskeho priemyslu by sa mohla zlepšiť. V tomto návrhu sa preto presadzuje táto alternatíva. (4) Neregulačný prístup: Samoregulácia prostredníctvom dohodnutých záväzkov s automobilovým priemyslom na stanovenie požiadaviek pre vozidlá s vodíkovým pohonom. Nie je jasné, či dobrovoľný záväzok poskytne primeranú záruku, že vozidlá s vodíkovým pohonom budú rovnako bezpečné ako konvenčné vozidlá alebo že budú dostupné primerané sankcie, ak by sa dobrovoľný záväzok porušil. Okrem toho nie je pravdepodobné, že tento prístup zaručí, že s vozidlami s vodíkovým pohonom sa pri postupe typového schvaľovania bude zaobchádzať rovnako ako s konvenčnými vozidlami. Okrem toho nie je jasné, či by použitie dobrovoľného prístupu ponúklo nejaké dodatočné výhody pre priemysel, vlády alebo širokú verejnosť. Preto sa o alternatíve neregulačného prístupu ďalej neuvažovalo. Útvary Komisie vykonali hodnotenie vplyvu uvedené v pracovnom programe pod referenčným číslom 2006/ENTR/044. 3) PRÁVNE PRVKY NÁVRHU Zhrnutie navrhovaných opatrení V analýze vplyvu sa uviedlo, že uprednostnenou alternatívou politiky je prijatie nariadenia EÚ s cieľom začlenenia vozidiel s vodíkovým pohonom kategórií M1, M2, M3 a N1, N2, N3 do celkového rámca EÚ pre typové schvaľovanie vozidiel. Návrh predpokladá zmenu a doplnenie rámcovej smernice[3] s cieľom zahrnúť vozidlá s vodíkovým pohonom do schvaľovacieho postupu. Špecifikujú sa v ňom technické požiadavky na typové schvaľovanie vodíkových komponentov (vodíkových zásobníkov a iných vodíkových komponentov), ktoré sú súčasťou vodíkového systému s cieľom zabezpečiť, aby komponenty súvisiace s vodíkom fungovali správne a bezpečne. Okrem toho obsahuje požiadavky na typové schvaľovanie vozidiel, pokiaľ ide o inštalovanie vodíkových komponentov alebo systémov do vozidiel. Návrh predpokladá zmenu a doplnenie samostatných smerníc a nariadení týkajúcich sa typového schvaľovania, aby sa mohli zahrnúť špecifické požiadavky pre vozidlá s vodíkovým pohonom. Právny základ Právnym základom návrhu je článok 95 Zmluvy. Zásada subsidiarity Zásada subsidiarity sa rešpektuje, keďže ciele politiky nemožno dostatočne dosiahnuť opatreniami členských štátov a možno ich lepšie dosiahnuť na úrovni Spoločenstva. Vyžaduje sa opatrenie Európskej únie, aby sa vyhlo vzniku prekážok vnútornému trhu. Opatreniami na úrovni Spoločenstva sa lepšie dosiahnu ciele návrhu, pretože zabránia fragmentácii vnútorného trhu, ku ktorej by mohlo v opačnom prípade dôjsť a zaručia bezpečnosť vozidiel s vodíkovým pohonom. Zásada proporcionality Návrh je v súlade so zásadou proporcionality, pretože nepresahuje rámec toho, čo je potrebné na dosiahnutie cieľov na zabezpečenie riadneho fungovania vnútorného trhu, pričom zároveň poskytuje vysokú úroveň verejnej bezpečnosti a ochrany životného prostredia. Výber nástrojov Navrhovaným nástrojom je nariadenie. Iné prostriedky by neboli primerané z tohto dôvodu: - Nariadenie sa pokladá za vhodný spôsob na poskytnutie požadovaného zabezpečenia súladu bez toho, aby si vyžadovalo transpozíciu do právnych predpisov členských štátov. Návrh využíva tzv. prístup rozdelenia na úrovne („split-level approach“), ktorý sa pôvodne zaviedol na žiadosť Európskeho parlamentu a využil sa v iných právnych predpisoch, napr. v prípade smernice pre emisie z ťažkých úžitkových vozidiel[4] a pri nariadení týkajúcom sa fázy Euro 5 a Euro 6 emisií z ľahkých úžitkových vozidiel[5]. Tento prístup predpokladá, že návrh a prijatie právnych predpisov sa uskutoční podľa dvoch odlišných, ale paralelných postupov: - po prvé, Európsky parlament a Rada stanovia základné ustanovenia v nariadení na základe článku 95 Zmluvy o ES v rámci postupu spolurozhodovania („spolurozhodovací návrh“), - po druhé, technické špecifikácie vykonávajúce základné ustanovenia budú uvedené v nariadení, ktoré prijme Komisia za pomoci regulačného výboru („návrh výboru“). 4) DÔSLEDKY PRE ROZPOČET Tento návrh nemá žiadny vplyv na rozpočet Spoločenstva. 5) ĎALŠIE INFORMÁCIE Simulácia, pilotná fáza a prechodné obdobie V návrhu sú uvedené všeobecné prechodné obdobia s cieľom poskytnúť výrobcom vozidiel dostatočný čas na prípravu. Zjednodušenie Návrhom sa zjednodušujú administratívne postupy verejných orgánov (EÚ alebo vnútroštátnych). Návrh je zaradený do pracovného a legislatívneho programu Komisie pod odkazom 2006/ENTR/044. Zrušenie platných právnych predpisov Prijatie návrhu nebude viesť k zrušeniu súčasných právnych predpisov. Preskúmanie/revízia/doložka o platnosti V návrhu sa predpokladá, že technické požiadavky nariadenia budú v budúcnosti prispôsobené technickému pokroku. Európsky hospodársky priestor Navrhovaný právny akt sa týka konkrétnej záležitosti z oblasti EHP, a preto by sa mal rozšíriť na Európsky hospodársky priestor. 2007/0214 (COD) Návrh NARIADENIE EURÓPSKEHO PARLAMENTU A RADY o typovom schvaľovaní motorových vozidiel s vodíkovým pohonom, ktorým sa mení a dopĺňa smernica 2007/46/ES (Text s významom pre EHP) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 95, so zreteľom na návrh Komisie [6], so zreteľom na stanovisko Európskeho hospodárskeho a sociálneho výboru[7], konajúc v súlade s postupom ustanoveným v článku 251 Zmluvy[8], keďže: (1) Vnútorný trh predstavuje oblasť bez vnútorných hraníc, kde je zaručený voľný pohyb tovaru, osôb, služieb a kapitálu. Preto existuje komplexný systém Spoločenstva na typové schvaľovanie motorových vozidiel. Technické požiadavky na typové schválenie motorových vozidiel, pokiaľ ide o vodíkový pohon, by sa mali harmonizovať s cieľom predísť tomu, aby sa tieto požiadavky v jednotlivých členských štátoch líšili, a s cieľom zaistiť správne fungovanie vnútorného trhu pri súčasnom zabezpečení vysokej úrovne verejnej bezpečnosti a ochrany životného prostredia. (2) Toto nariadenie je novým samostatným regulačným predpisom súvisiacim s postupom typového schvaľovania v Spoločenstve podľa smernice Európskeho parlamentu a Rady 2007/46/ES z [dátum], ktorou sa zriaďuje rámec schvaľovania motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica)[9]. Prílohy IV, VI a XI k uvedenej smernici by sa preto mali zodpovedajúcim spôsobom zmeniť a doplniť. (3) Na základe žiadosti Európskeho parlamentu sa do právnych predpisov EÚ o motorových vozidlách zaviedol nový regulačný prístup. V tomto nariadení by sa preto mali stanoviť iba základné ustanovenia týkajúce sa požiadaviek na typové schvaľovanie vodíkových systémov a komponentov, zatiaľ čo technické špecifikácie by sa mali ustanoviť vo vykonávacích opatreniach prijatých v rámci postupov komitológie. (4) V odvetví dopravy by sa mal dosiahnuť zvýšený podiel vozidiel šetrných k životnému prostrediu a malo by sa vyvinúť dodatočné úsilie na umiestnenie väčšieho počtu týchto vozidiel na trh. Zavedením vozidiel s alternatívnymi palivami možno dosiahnuť významné zlepšenie kvality mestského ovzdušia. (5) Vodík sa pokladá za čistý spôsob pohonu vozidiel, keďže vozidlá poháňané vodíkom neprodukujú znečisťujúce látky založené na uhlíku ani emisie skleníkových plynov z výfuku. Mala by sa však venovať pozornosť tomu, aby sa vodíkové palivo produkovalo udržateľným spôsobom, aby celková rovnováha životného prostredia pri zavedení vodíka ako paliva pre motorové vozidlá bola pozitívna. (6) Špecifikovanie rámca na schvaľovanie vozidiel používajúcich vodík by prispelo k zvýšeniu dôvery v novú technológiu pre potenciálnych používateľov a širokú verejnosť. (7) Preto je potrebné vytvoriť primeraný rámec na urýchlenie umiestnenia vozidiel s inovačnými technológiami pohonu a vozidiel, ktoré používajú alternatívne palivá s malým vplyvom na životné prostredie, na trh. (8) Väčšina výrobcov významne investuje do vývoja vodíkovej technológie a už začala umiestňovať takéto vozidlá na trh. Je pravdepodobné, že v budúcich rokoch sa podiel vozidiel s vodíkovým pohonom na celkovom vozovom parku zvýši. Preto je potrebná špecifikácia spoločných požiadaviek týkajúcich sa bezpečnosti takýchto vozidiel. (9) Na získanie typového schválenia je potrebné realizovať bezpečnostné opatrenia týkajúce sa vodíkového systému a jeho komponentov. (10) Pri schvaľovaní vozidla je potrebné zohľadniť inštalovanie vodíkového systému a jeho komponentov do vozidla. (11) Vzhľadom na vlastnosti paliva si vozidlá s vodíkovým pohonom môžu vyžadovať osobitný prístup zo strany záchranných služieb. Preto je potrebné ustanoviť požiadavky na označovanie vozidiel s cieľom informovať tieto služby o type paliva, ktoré je uskladnené vo vozidle. (12) Výrobcovia by tiež mali prijať vhodné opatrenia, aby sa zabránilo natankovaniu nesprávneho paliva. (13) Opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy na výkon vykonávacích právomocí prenesených na Komisiu[10]. (14) Komisia by predovšetkým mala byť splnomocnená na stanovenie požiadaviek a skúšobných postupov týkajúcich sa nových foriem uskladnenia alebo používania vodíka, dodatočných vodíkových komponentov a pohonného systému. Komisia by mala byť splnomocnená aj na stanovenie osobitných postupov, skúšok a požiadaviek, pokiaľ ide o ochranu vozidiel s vodíkovým pohonom pred nárazom a o integrovaný systém bezpečnostných požiadaviek. Keďže tieto opatrenia majú všeobecnú pôsobnosť a ich cieľom je zmeniť a doplniť nepodstatné prvky tohto nariadenia a doplniť toto nariadenie novými prvkami, ktoré nemajú zásadný význam, musia byť prijaté v súlade s regulačným postupom s kontrolou ustanoveným v článku 5a rozhodnutia 1999/468/ES. (15) Ciele tohto nariadenia, najmä realizáciu vnútorného trhu prostredníctvom zavedenia spoločných technických požiadaviek týkajúcich sa motorových vozidiel využívajúcich vodík, nemožno uspokojivo dosiahnuť na úrovni členských štátov. Vzhľadom na rozsah požadovaných opatrení možno ciele lepšie dosiahnuť na úrovni Spoločenstva. Spoločenstvo preto môže prijať opatrenia v súlade so zásadou subsidiarity ustanovenou v článku 5 Zmluvy. V súlade so zásadou proporcionality podľa uvedeného článku toto nariadenie nepresahuje rámec nevyhnutný na dosiahnutie týchto cieľov, PRIJALI TOTO NARIADENIE: Článok 1 Predmet úpravy Toto nariadenie zavádza požiadavky na typové schválenie vozidiel, pokiaľ ide o vodíkový pohon, a na typové schválenie vodíkových komponentov a vodíkových systémov. Toto nariadenie zavádza aj požiadavky na inštaláciu takýchto komponentov a systémov. Článok 2 Rozsah pôsobnosti Toto nariadenie sa uplatňuje na: (1) vozidlá s vodíkovým pohonom kategórií M a N vrátane ochrany takýchto vozidiel pred nárazom a ich elektrickej bezpečnosti; (2) vodíkové komponenty určené pre motorové vozidlá kategórií M a N uvedené v prílohe I; (3) vodíkové systémy určené pre motorové vozidlá kategórií M a N vrátane nových foriem uskladnenia alebo používania vodíka. Článok 3 Vymedzenie pojmov Na účely tohto nariadenia sa používajú tieto vymedzenia pojmov: (1) „vozidlo s vodíkovým pohonom“ je akékoľvek motorové vozidlo, ktoré používa čistý vodík alebo zmes vodíka a zemného plynu ako palivo na pohon vozidla; (2) „pohonný systém“ je spaľovací motor alebo systém palivových článkov, ktoré sa používajú na pohon vozidla; (3) „vodíkový komponent“ je vodíkový zásobník a všetky ostatné časti vozidla, ktoré sú v priamom kontakte s vodíkom alebo ktoré tvoria súčasť systému inštalovaného na využitie vodíka; (4) „vodíkový systém“ je sústava vodíkových komponentov a spojovacích častí prispôsobených pre vozidlá s vodíkovým pohonom s výnimkou pohonných systémov alebo pomocných hnacích jednotiek; (5 ) „maximálny povolený pracovný tlak“ (MPPT) je maximálny tlak, na ktorý je komponent skonštruovaný a ktorý je základom na určovanie pevnosti príslušného komponentu; (6) „nominálny pracovný tlak“ (NPT) je v prípade zásobníkov ustálený tlak pri jednotnej teplote 288K (15°C) pre plný zásobník alebo v prípade iných komponentov úroveň tlaku, pri ktorej komponent obyčajne pracuje; (7) „vnútorná nádrž“ je časť zásobníka určená na používanie kvapalného vodíka, ktorá obsahuje kryogénny vodík. Na účely bodu 4 sa za vodíkové systémy považuje: a) systém sledovania použitia a kontroly; b) systém rozhrania vozidla; c) systém obmedzujúci nadmerný prietok; d) systém ochrany proti pretlaku; e) systém detekcie zlyhania výmenníka tepla. Článok 4 Povinnosti výrobcov 1. Výrobcovia preukážu, že všetky nové vozidlá s vodíkovým pohonom, ktoré sa predávajú, registrujú alebo uvádzajú do prevádzky na území Spoločenstva, a všetky vodíkové komponenty alebo vodíkové systémy, ktoré sa predávajú alebo uvádzajú do prevádzky na území Spoločenstva, sú typovo schválené v súlade s týmto nariadením. 2. Na účely typového schvaľovania vozidiel výrobcovia vybavia vozidlá s vodíkovým pohonom vodíkovými komponentmi a systémami, ktoré sú vyskúšané a inštalované v súlade s týmto nariadením. 3. Na účely typového schvaľovania komponentov a systémov výrobcovia zabezpečia, aby vodíkové komponenty a systémy boli skúšané v súlade s týmto nariadením. 4. Výrobcovia poskytnú schvaľovacím orgánom potrebné informácie o špecifikáciách vozidiel a podmienkach skúšok. 5. Výrobcovia poskytnú informácie o pravidelných kontrolách vodíkových systémov a komponentov počas obdobia životnosti vozidla. Článok 5 Všeobecné požiadavky na vodíkové komponenty a systémy Výrobcovia zabezpečia, aby: a) Vodíkové komponenty a systémy fungovali správnym a bezpečným spôsobom a aby spoľahlivo znášali elektrické, mechanické, teplotné a chemické pracovné podmienky bez netesností alebo viditeľnej deformácie; b) vodíkový systém bol chránený proti pretlaku; c) materiály tých častí vodíkových komponentov a systémov, ktoré majú byť v priamom kontakte s vodíkom, boli zlučiteľné s vodíkom; d) vodíkové komponenty a systémy počas svojej životnosti znášali očakávané teploty a tlaky; e) vodíkové komponenty a systémy spoľahlivo znášali spektrum pracovných teplôt ustanovených vo vykonávacích opatreniach; f) vodíkové komponenty boli označené v súlade s vykonávacími opatreniami; g) všetky vodíkové komponenty s usmerneným prietokom mali smer prietoku jasne označený. Článok 6 Požiadavky na vodíkové zásobníky určené na používanie kvapalného vodíka Vodíkové zásobníky určené na používanie kvapalného vodíka sa skúšajú v súlade so skúšobnými postupmi stanovenými v prílohe II. Článok 7 Požiadavky na vodíkové komponenty iné ako zásobníky určené na používanie kvapalného vodíka 1. Vodíkové komponenty iné ako určené na používanie kvapalného vodíka sa skúšajú v súlade so skúšobnými postupmi stanovenými v prílohe III stanovenými v prílohe III, pokiaľ ide o ich typ. 2. Zariadenia na odľahčenie tlaku sú navrhnuté tak, aby sa zabezpečilo, že tlak vo vnútornej nádrži alebo v ostatných vodíkových komponentoch neprekročí prípustnú hodnotu. Tieto hodnoty sa stanovia úmerne maximálnemu povolenému pracovnému tlaku (MPPT) vodíkového systému. Na zistenie ich zlyhania sa použije bezpečnostný systém pre výmenníky tepla. Článok 8 Požiadavky na vodíkové zásobníky určené na používanie stlačeného (plynného) vodíka 1. Vodíkové zásobníky určené na používanie stlačeného (plynného) vodíka sa zatrieďujú podľa bodu 1 prílohy IV. 2. Zásobníky uvedené v odseku 1 sa skúšajú v súlade so skúšobnými postupmi stanovenými v prílohe IV v závislosti od ich typu. 3. Zabezpečí sa podrobný opis všetkých hlavných materiálových vlastností a tolerancií použitých pri návrhu zásobníka vrátane výsledkov testov, ktorým bol materiál podrobený. 4. Použitie zmesi plynného vodíka a zemného plynu ako paliva je povolené. Článok 9 Požiadavky na vodíkové komponenty iné ako zásobníky určené na používanie stlačeného (plynného) vodíka 1. Vodíkové komponenty iné ako kontajnery určené na používanie stlačeného (plynného) vodíka sa skúšajú v súlade so skúšobnými postupmi stanovenými v prílohe V v závislosti od ich typu. 2. Použitie zmesi plynného vodíka a zemného plynu ako paliva je povolené. Článok 10 Všeobecné požiadavky na inštaláciu vodíkových komponentov a systémov Vodíkové komponenty a systémy sa inštalujú v súlade s požiadavkami stanovenými v prílohe VI. Článok 11 Časový harmonogram uplatňovania 1. S účinnosťou od dátumu uvedeného v druhom odseku článku 15 vnútroštátne orgány z dôvodov súvisiacich s vodíkovým pohonom odmietnu udelenie typového schválenia ES alebo národného typového schválenia nových typov vozidiel alebo odmietnu udelenie typového schválenia ES komponentu alebo národného typového schválenia nových typov vodíkových komponentov alebo systémov, ktoré nie sú v súlade s požiadavkami uvedenými v tomto nariadení. 2. S účinnosťou od [dátum, 36 mesiacov od nadobudnutia účinnosti] vnútroštátne orgány nebudú považovať osvedčenia o zhode v prípade nových vozidiel, ktoré nie sú v súlade s požiadavkami uvedenými v tomto nariadení, za platné na účely článku 26 smernice 2007/46/ES z dôvodov súvisiacich s vodíkovým pohonom a zakážu registráciu, predaj a uvedenie takýchto vozidiel do prevádzky a v prípade nových vodíkových komponentov alebo systémov, ktoré nie sú v súlade s požiadavkami uvedenými v tomto nariadení, zakážu ich predaj alebo uvedenie do prevádzky. 3. Bez toho, aby boli dotknuté odseky 1 a 2 tohto článku a za podmienky nadobudnutia účinnosti vykonávacích opatrení prijatých podľa článku 12 ods. 1, ak o to výrobca požiada, vnútroštátne orgány nesmú z dôvodov súvisiacich s vodíkovým pohonom odmietnuť udelenie typového schválenia ES alebo vnútroštátneho typového schválenia pre nový typ vozidla alebo nový typ vodíkového komponentu alebo systému alebo zakázať registráciu, predaj alebo uvádzanie nového vozidla do prevádzky alebo zakázať predaj alebo uvedenie nového vodíkového komponentu alebo systému do prevádzky, ak je príslušné vozidlo, komponent alebo systém v súlade s požiadavkami uvedenými v tomto nariadení. Článok 12 Vykonávacie opatrenia 1. V súlade s postupom uvedeným v článku 39 ods. 9 smernice 2007/46/ES prijíma Komisia tieto vykonávacie opatrenia: a) správne opatrenia na typové schválenie vozidiel ES, pokiaľ ide o vodíkový pohon, a na typové schválenie vodíkových komponentov a systémov; b) informácie poskytované výrobcami na účely typového schválenia a pravidelných kontrol uvedených v článku 4 ods. 4 a 5; c) podrobné pravidlá skúšobného postupu uvedené v prílohách II až V; d) podrobné predpisy pre vodíkové komponenty a systémy uvedené v prílohe VI; e) požiadavky na bezpečné a spoľahlivé fungovanie vodíkových komponentov a systémov, ako sú uvedené v článku 5. 2. V súlade s postupom uvedeným v článku 39 ods. 9 smernice 2007/46/ES môže Komisia prijať tieto vykonávacie opatrenia: a) osobitné technické požiadavky na uplatňovanie článku 8 ods. 4 a článku 9 ods. 2; b) špecifikáciu požiadaviek týkajúcich sa: - nových foriem uskladnenia alebo používania vodíka; - ochrany vozidla pred nárazom; - integrovaného systému bezpečnostných požiadaviek zahŕňajúceho minimálne zistenie netesnosti a požiadaviek súvisiacich s čistiacim plynom; - elektrickej izolácie a elektrickej bezpečnosti; c) ostatných opatrení potrebných na uplatňovanie tohto nariadenia. Článok 13 Zmeny a doplnenia smernice 2007/46/ES Prílohy IV, VI a XI k smernici 2007/46/ES sa menia a dopĺňajú v súlade s prílohou VII k tomuto nariadeniu. Článok 14 Sankcie pri porušení 1. Členské štáty prijmú ustanovenia o sankciách uplatniteľných za porušenie ustanovení tohto nariadenia výrobcami a prijmú všetky opatrenia potrebné na zabezpečenie ich vykonávania. Stanovené sankcie musia byť účinné, primerané a odrádzajúce. Členské štáty oznámia tieto ustanovenia Komisii do [ dátum, 18 mesiacov po nadobudnutí účinnosti tohto nariadenia ] a bezodkladne jej oznámia prípadné následné zmeny a doplnenia, ktoré sa ich budú týkať. 2. Druhy porušení, ktoré sú predmetom pokút, zahŕňajú: a) poskytovanie nepravdivých vyhlásení počas postupov typového schvaľovania alebo postupov vedúcich k zrušeniu; b) falšovanie výsledkov skúšok typového schválenia alebo zhody v prevádzke; c) zadržiavanie údajov alebo technických špecifikácií, ktoré by mohli viesť k zrušeniu alebo odobratiu typového schválenia; d) odmietnutie prístupu k informáciám; e) používanie rušiacich zariadení. Článok 15 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie . Uplatňuje sa od [ DÁTUM - 24 mesiacov od nadobudnutia účinnosti ], s výnimkou článku 11 ods. 3, ktorý sa uplatňuje odo dňa nadobudnutia účinnosti. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Európsky parlament Za Radu predseda predseda […] […] PRÍLOHA I Zoznam komponentov podliehajúcich typovému schváleniu Tieto vodíkové komponenty podliehajú typovému schváleniu: a) komponenty určené na používanie kvapalného vodíka: 1. zásobník; 2. automatický ventil (v prípade prvého automatického ventilu po prúde vo vzťahu k zásobníku alebo v prípade zabezpečovacieho zariadenia); 3. jednosmerný ventil alebo spätný ventil (v prípade bezpečnostného zariadenia); 4. ohybný prívod paliva (v prípade prvého automatického uzatváracieho ventilu proti prúdu alebo iných bezpečnostných zariadení); 5. výmenník tepla (v prípade prvého automatického uzatváracieho ventilu proti prúdu); 6. ručne ovládaný ventil (v prípade ručne ovládaného ventilu po prúde vo vzťahu zásobníku alebo v prípade zabezpečovacieho zariadenia); 7. regulátor tlaku (v prípade prvého automatického uzatváracieho ventilu proti prúdu); 8. tlakový poistný ventil; 9. snímače tlaku, teploty a toku (v prípade zabezpečovacieho zariadenia) 10. prípojka alebo nádrž na dopĺňanie paliva b) komponenty určené na používanie stlačeného (plynného) vodíka: (1) zásobník; (2) automatický ventil; (3) zásobníková sústava; (4) armatúry (5) ohybný prívod paliva; (6) výmenník tepla; (7) vodíkový filter; (8) ručne ovládaný ventil; (9) spätný ventil; (10) regulátor tlaku; 11. zariadenie na odľahčenie tlaku; 12. tlakový poistný ventil; 13. nádrž na palivo; 14. konektor k odnímateľnému systému uskladnenia vodíka; 15. snímače (tlaku alebo teploty alebo vodíka alebo toku) v prípade použitia ako zabezpečovacieho zariadenia. PRÍLOHA II Uplatniteľné skúšobné postupy na vodíkové zásobníky určené na používanie kvapalného vodíka Typ skúšky | Deštrukčná skúška | Skúška ohňom | Skúška maximálnej úrovne naplnenia | Tlaková skúška | Skúška na tesnosť | Skúšobné postupy, ktoré sa majú použiť pri typovom schvaľovaní vodíkových zásobníkov, zahŕňajú: 16. Deštrukčná skúška: Cieľom skúšky je preukázať, že vodíkový zásobník nezlyhá pred dosiahnutím špecifickej úrovne vysokého tlaku, deštrukčný tlak (bezpečnostný faktor vynásobený MPPT) je prekročený. Na získanie typového schválenia musí byť hodnota skutočného deštrukčného tlaku počas skúšky vyššia ako požadovaný minimálny deštrukčný tlak. 17. Skúška ohňom: Cieľom tejto skúšky je preukázať, že zásobník so svojím systémom ochrany pred ohňom sa pri skúškach za špecifikovaných požiarnych podmienok nepretrhne. 18. Skúška maximálnej úrovne naplnenia: Cieľom tejto skúšky je preukázať, že úroveň vodíka počas dopĺňania nikdy nespôsobí otvorenie zariadení na odľahčenie tlaku. 19. Tlaková skúška: Cieľom tejto skúšky je preukázať, že vodíkový zásobník znesie špecifickú úroveň vysokého tlaku. S cieľom dokázať to sa zásobník vystaví tlaku určitej hodnoty počas stanoveného času. Po skúške na zásobníku nesmú byť viditeľné žiadne známky trvalej deformácie alebo viditeľné netesnosti. 20. Skúška na tesnosť: Cieľom tejto skúšky je preukázať, že na vodíkovom zásobníku nie sú za špecifických podmienok známky netesnosti. S cieľom dokázať to sa zásobník vystaví svojmu nominálnemu pracovnému tlaku. Nesmú byť na ňom zistené žiadne známky netesnosti cez trhliny, póry alebo iné podobné chyby. PRÍLOHA III Uplatniteľné skúšobné postupy na vodíkové zásobníky iné ako zásobníky určené na používanie kvapalného vodíka TYP SKÚŠKY | 1 | 2 | 3 | 4 | Deštrukčná skúška | ( | ( | ( | ( | Skúška tlakovými cyklami pri teplote okolitého prostredia. | ( | ( | ( | ( | Skúška netesnosti pred porušením (LBB) | ( | ( | ( | ( | Skúška ohňom | ( | ( | ( | ( | Skúška na prienik | ( | ( | ( | ( | Skúška vystavenia chemickým látkam | ( | ( | ( | Skúška odolnosti kompozitu proti kazom | ( | ( | ( | Zrýchlená deštrukčná skúška napätím | ( | ( | ( | Skúška tlakovými cyklami pri extrémnej teplote | ( | ( | ( | Skúška poškodenia pri náraze | ( | ( | Skúška na tesnosť | ( | Skúška na priepustnosť | ( | Skúška výčnelkov krútiacim momentom | ( | Skúška cyklami vodíkového plynu | ( | 1. Klasifikácia zásobníkov určených na používanie stlačeného (plynného) vodíka Typ 1 Bezšvový kovový zásobník Typ 2 Zásobník opláštený v smere obvodu s bezšvovou kovovou vložkou Typ 3 Zásobník opláštený v oboch smeroch s bezšvovou alebo zváranou kovovou vložkou Typ 4 Zásobník opláštený v oboch smeroch nekovovou vložkou. 2. Skúšobné postupy, ktoré sa majú použiť pri typovom schvaľovaní týchto zásobníkov: 21. Deštrukčná skúška: Cieľom skúšky je dosiahnuť úroveň tlaku, pri ktorej sa zásobník pretrhne. S cieľom dokázať to sa zásobník vystaví tlaku určitej hodnoty, ktorá by mala byť vyššia ako nominálny pracovný tlak zásobníka. Deštrukčný tlak zásobníka musí prekročiť stanovený tlak. Deštrukčný tlak zásobníka je zaznamenávaný a uschovávaný výrobcom počas životnosti zásobníka. 22. Skúška tlakovými cyklami pri teplote okolitého prostredia: Cieľom tejto skúšky je preukázať, že vodíkový zásobník je schopný odolať veľkým zmenám tlaku. S cieľom dokázať to sa znižovaním a zvyšovaním tlaku na stanovenú úroveň vykonávajú tlakové cykly na zásobník, až kým sa neobjaví porucha alebo kým sa nedosiahne stanovený počet cyklov. Zásobník nesmie zlyhať pred dosiahnutím stanoveného počtu cyklov. Počet cyklov do poruchy zásobníka sa zaznamená spolu s miestom a opisom poruchy. Výrobca uschováva výsledky počas životnosti zásobníka. 23. Skúška na netesnosť pred porušením (LBB): Cieľom tejto skúšky je preukázať, že vodíkový zásobník sa poruší netesnosťou pred prasknutím. S cieľom dokázať to sa znižovaním a zvyšovaním tlaku na stanovenú úroveň vykonávajú tlakové cykly na zásobník. Testovaný zásobník sa poruší netesnosťou alebo presiahne stanovený počet skúšobných cyklov bez poruchy. Počet cyklov do poruchy zásobníka sa zaznamená spolu s miestom a opisom poruchy. 24. Skúška ohňom: Cieľom tejto skúšky je preukázať, že zásobník so svojím systémom ochrany pred ohňom sa pri skúškach za špecifikovaných požiarnych podmienok nepretrhne. Zásobník vystavený pracovnému tlaku sa iba odvetrá cez zariadenie na odľahčenie tlaku a nepraskne. 25. Skúška na prienik: Cieľom tejto skúšky je preukázať, že zásobník nepraskne, keď do neho prenikne guľka. S cieľom dokázať to sa úplný zásobník so svojou ochrannou povrchovou vrstvou vystaví tlaku a prederaví guľkou. Zásobník nesmie prasknúť. 26. Skúška vystavenia chemickým látkam: Cieľom tejto skúšky je preukázať, že zásobník znesie vystavenie špecifikovaným chemickým látkam. S cieľom dokázať to sa zásobník vystaví rozličným chemickým roztokom. Tlak kontajnera sa zvýši na určitú hodnotu a vykoná sa deštrukčná skúška. Zásobník musí dosiahnuť špecifický deštrukčný tlak, ktorý sa zaznamená. 27. Skúška odolnosti kompozitu proti kazom: Cieľom tejto skúšky je preukázať, že vodíkový zásobník je schopný odolať veľkému tlaku. S cieľom dokázať to sa do bočnej steny zásobníka vyrežú kazy určitých tvarov a vykoná sa stanovený počet tlakových cyklov. Na zásobníku sa počas viacerých cyklov nesmie vyskytnúť netesnosť alebo porušenie materiálu, ale počas zostávajúcich skúšobných cyklov môže nastať unikanie zo zásobníka. Počet cyklov do poruchy zásobníka sa zaznamená spolu s miestom a opisom poruchy. 28. Zrýchlená deštrukčná skúška napätím: Cieľom tejto skúšky je preukázať, že vodíkový zásobník je počas dlhšieho obdobia schopný odolať veľkému tlaku a vysokým teplotám na hranici prípustného prevádzkového rozpätia. S cieľom dokázať to sa zásobník vystaví počas stanoveného času špecifickým tlakovým a teplotným podmienkam a následne prejde deštrukčnou skúškou, ako je uvedená v bode a). Zásobník musí dosiahnuť špecifický deštrukčný tlak. 29. Skúška tlakovými cyklami pri extrémnej teplote: Cieľom tejto skúšky je preukázať, že vodíkový zásobník znesie zmeny tlaku pri rozličných teplotných podmienkach. S cieľom dokázať to sa zásobník bez akejkoľvek ochrannej povrchovej vrstvy podrobí cyklovej skúške vodným tlakom tak, že sa vystaví extrémnym vonkajším podmienkam a potom sa vykoná skúška na tesnosť a deštrukčná skúška, ako sú uvedené v bodoch k) a a). Zásobníky sa podrobia skúške cyklovaním bez toho, aby sa na nich objavili známky roztrhnutia, netesnosti alebo odmotania tkaniva: Zásobník nesmie pri špecifickom tlaku prasknúť. 30. Skúška poškodenia pri náraze: Cieľom tejto skúšky je preukázať, že vodíkový zásobník zostane funkčný po tom, ako bol vystavený špecifickým mechanickým vplyvom. S cieľom dokázať to sa zásobník podrobí pádovej skúške a vykoná sa stanovený počet tlakových cyklov. Na zásobníku sa počas stanoveného počtu cyklov nesmie vyskytnúť netesnosť alebo porušenie materiálu, ale počas zostávajúcich skúšobných cyklov môže nastať unikanie zo zásobníka. 31. Skúška na tesnosť: Cieľom tejto skúšky je preukázať, že na vodíkovom zásobníku nie sú za špecifických podmienok známky netesnosti. S cieľom dokázať to sa zásobník vystaví svojmu nominálnemu pracovnému tlaku. Nesmú byť na ňom zistené žiadne známky netesnosti cez trhliny, póry alebo podobné chyby. 32. Skúška na priepustnosť: Cieľom tejto skúšky je preukázať, že vodíkový zásobník nepresakuje viac ako je stanovené. S cieľom dokázať to sa zásobník vystaví tlaku vodíkového plynu na svoj nominálny pracovný tlak a potom sa sleduje presakovanie v uzavretej komore počas stanoveného času a pri stanovených teplotných podmienkach. 33. Skúška výčnelkov krútiacim momentom: Cieľom tejto skúšky je preukázať, že vodíkový zásobník je schopný odolať špecifickému krútiacemu momentu. S cieľom dokázať to sa na zásobník aplikuje krútiaci moment z rozličných smerov. Potom sa vykoná skúška na tesnosť a deštrukčná skúška, ako sú uvedené v bodoch k) a a). Zásobník musí splniť požiadavky skúšky na tesnosť a deštrukčnej skúšky. Aplikovaný krútiaci moment, netesnosť a deštrukčný tlak sa zaznamenajú. 34. Skúška cyklami vodíkového plynu: Cieľom tejto skúšky je preukázať, že vodíkový zásobník je schopný odolať veľkým zmenám tlaku pri použití vodíkového plynu. S cieľom dokázať to sa zásobník vystaví viacerým tlakovým cyklom s použitím vodíkového plynu a vykoná sa skúška na tesnosť, ako je uvedená v bode k). Skontroluje sa výskyt poškodení, ako je tvorba únavových trhlín alebo elektrostatický výboj. Zásobník musí splniť požiadavky skúšky na tesnosť. Na zásobníku sa nesmú vyskytnúť žiadne poškodenia, ako je tvorba únavových trhlín alebo elektrostatický výboj. PRÍLOHA V Uplatniteľné skúšobné postupy na vodíkové zásobníky iné ako zásobníky určené na používanie stlačeného (plynného) vodíka TYP SKÚŠKY | VODÍKOVÝ KOMPONENT | Skúšky materiálu | Skúška odolnosti proti korózii | Skúška odolnosti | Skúška hydraulickými tlakovými cyklami | Skúška na vnútornú netesnosť | Skúška na vonkajšiu netesnosť | Zariadenia na odľahčenie tlaku | ( | ( | ( | ( | ( | ( | Automatické ventily | ( | ( | ( | ( | ( | ( | Ručne ovládané ventily | ( | ( | ( | ( | ( | ( | Spätné ventily | ( | ( | ( | ( | ( | ( | Tlakové poistné ventily | ( | ( | ( | ( | ( | ( | Výmenníky tepla | ( | ( | ( | ( | Nádrže na palivo | ( | ( | ( | ( | ( | ( | Regulátory tlaku | ( | ( | ( | ( | ( | ( | Snímače pre vodíkové systémy | ( | ( | ( | ( | ( | Ohybné palivové prívody | ( | ( | ( | ( | ( | Armatúry | ( | ( | ( | ( | ( | Vodíkové filtre | ( | ( | ( | ( | Konektory k odnímateľnému systému uskladnenia vodíka | ( | ( | ( | ( | ( | S výhradou osobitných požiadaviek na ktorýkoľvek z vodíkových komponentov skúšobné postupy, ktoré sa majú použiť pri typovom schvaľovaní vodíkových komponentov iných ako zásobníkov, zahŕňajú: 1. Skúšky materiálu: 1.1. Skúška zlučiteľnosti s vodíkom uvedená v bode j) prílohy III. 1.2. Skúška ozónového starnutia: Cieľom tejto skúšky je zistiť, či nekovový materiál použitý vo vodíkovom komponente odoláva starnutiu. V skúšobných vzorkách sa nepripúšťajú žiadne viditeľné trhliny. 1.3. Skúška zlučiteľnosti s ozónom: Cieľom tejto skúšky je zistiť, či je elastomérny materiál vodíkového komponentu zlučiteľný s ozónom. V skúšobných vzorkách sa nepripúšťajú žiadne viditeľné trhliny. 2. Skúška odolnosti proti korózii uvedená v bode e) prílohy III. 3. Skúška odolnosti uvedená v bode c) prílohy III. 4. Skúška hydraulickými tlakovými cyklami uvedená v bode i) prílohy III. Na vodíkových komponentoch nesmú byť viditeľné znaky deformácie alebo vytláčania a musia spĺňať požiadavky skúšky na vnútornú a vonkajšiu netesnosť. 5. Skúška na vnútornú netesnosť: Cieľom skúšky na vnútornú netesnosť je preukázať, že na špecifických vodíkových komponentoch sa nevyskytuje vnútorná netesnosť. S cieľom dokázať to sú vodíkové komponenty vystavené tlaku pri rozličných teplotných podmienkach a zisťuje sa u nich prípadná netesnosť. Na vodíkovom komponente sa nesmie objaviť žiadna bublina a vnútorné netesnosti sa nesmú vyskytnúť častejšie ako je stanovené. 6. Skúška na vonkajšiu netesnosť uvedená v bode b) prílohy III. PRÍLOHA VI Požiadavky na inštaláciu vodíkových komponentov a systémov 1. Vodíkový systém sa musí inštalovať tak, aby bol chránený pred poškodením. Mal by byť izolovaný od zdrojov tepla vo vozidle. 2. Vodíkový zásobník možno nahradiť iným zásobníkom len na účely doplnenia alebo údržby. V prípade spaľovacieho motora nesmie byť zásobník nainštalovaný v motorovom priestore vozidla. Musí byť primerane chránený proti akejkoľvek korózii. 3. Je potrebné prijať opatrenia na zabránenie unikaniu vodíka počas dopĺňania a zabezpečiť bezpečné odobratie odnímateľného systému uskladnenia vodíka. 4. Prípojka na dopĺňanie paliva musí byť zabezpečená proti nesprávnemu použitiu a musí byť chránená pred špinou a vodou. 5. Vodíkový zásobník musí byť namontovaný a upevnený tak, aby špecifické zrýchlenia mohli byť absorbované bez výskytu poškodenia, keď sú vodíkové zásobníky plné. 6. Prívody na dodávku vodíkového paliva musia byť zabezpečené automatickým ventilom. Prívod na doplnenie paliva musí byť zabezpečený ventilom. Ventily sa musia uzavrieť, ak si to vyžiada porucha vodíkového systému alebo akákoľvek iná situácia, ktorej výsledkom je unikanie vodíka. Pri vypnutom pohonnom systéme sa musí vypnúť prívod paliva zo zásobníka do pohonného systému a musí zostať vypnutý, až kým systém nemá opäť začať pracovať. 7. Žiadny vodíkový komponent vrátane všetkých ochranných materiálov, ktoré tvoria súčasť takýchto komponentov, nesmie vyčnievať za obrys vozidla alebo za jeho ochrannú konštrukciu. Toto neplatí, ak je vodíkový komponent primerane chránený a žiadna časť vodíkového komponentu nie je umiestnená mimo tejto ochrannej konštrukcie. 8. Vodíkový systém sa inštaluje tak, aby bol primerane chránený pred poškodením, ako je poškodenie spôsobené pohyblivými komponentmi vozidla, nárazmi, nečistotami na vozovke alebo v dôsledku nakladania alebo vykladania vozidla alebo posunutia nákladu. 9. Žiadny vodíkový komponent nesmie byť umiestnený blízko výfuku spaľovacieho motora alebo iného zdroja tepla, pokiaľ tieto komponenty nie sú adekvátne chránené pred teplom. 10. Ventilačný alebo vykurovací systém pre priestor pre cestujúcich a miesta, na ktorých je možný výskyt úniku alebo nahromadenia vodíka, musia byť navrhnuté tak, aby vodík nebol vťahovaný do vozidla. 11. V prípade nehôd sa musí primerane zabezpečiť, aby zariadenie na odľahčenie tlaku a s ním spojený vetrací systém zostali funkčné. Vetrací systém zariadenia na odľahčenie tlaku musí byť primerane chránený pred špinou a vodou. 12. Priestor vo vozidle pre cestujúcich musí byť oddelený od vodíkového systému, aby sa zabránilo nahromadeniu vodíka. Musí sa zabezpečiť, aby žiaden únik paliva zo zásobníka alebo z jeho príslušenstva neprenikol do priestoru vo vozidle pre cestujúcich. 13. Vodíkový komponent, z ktorého by mohol unikať vodík do priestoru pre cestujúcich alebo do batožinového priestoru alebo do iného neventilovaného priestoru musí byť uzavretý plynotesným krytom alebo rovnocenným spôsobom, ako je to stanovené vo vykonávacích právnych predpisoch. 14. Elektricky ovládané zariadenia obsahujúce vodík musia byť izolované takým spôsobom, aby cez časti obsahujúce vodík neprechádzal žiaden prúd, aby sa v prípade trhliny zabránilo elektrickým iskrám. Kovové komponenty vodíkového systému musia byť napojené na uzemnenie vozidla. 15. Je možné použiť nálepky na informovanie záchranných služieb, že vo vozidle sa využíva kvapalný alebo stlačený (plynný) vodík. PRÍLOHA VII Zmeny a doplnenia smernice 2007/46/ES 1. V prílohe IV, časť I, v bode 62 sa do tabuľky dopĺňa tento nový riadok: Predmet | Odkaz na regulačný predpis | Odkaz na úradný vestník | Uplatniteľnosť | 62 | Vodíkový systém | […./…/ES] | X | 3. V prílohe k prílohe VI, v bode 62 sa do tabuľky dopĺňa tento nový riadok: Predmet | Odkaz na regulačný predpis | Zmenený a doplnený | Uplatniteľný na Variantné riešenia | 62. Vodíkový systém | […./…/ES] | 4. V prílohe XI, príloha 1, v bode 62 sa do tabuľky dopĺňa tento nový riadok: Bod | Predmet | Odkaz na regulačný predpis | M1 ( 2 500 (1) kg | M1 ( 2 500 (1) kg | M2 | M3 | 62 | Vodíkový systém | […./…/ES] | Q | G+Q | G+Q | G+Q | 5. V prílohe XI, príloha 2, v bode 62 sa do tabuľky dopĺňa tento nový riadok: 62 | Vodíkový systém | […./…/ES] | X | [1] http://ec.europa.eu/enterprise/automotive/pagesbackground/hydrogen/consultation/contributions.htm [2] http://ec.europa.eu/enterprise/automotive/pagesbackground/hydrogen/hydrogen_final_report.pdf [3] Smernica [XXXX/XX/ES]. [4] Smernica 2005/55/ES (Ú. v. EÚ L 275, 20.10.2005, s.1), Smernica 2005/78/ES (Ú. v. EÚ L 313, 29.11.2005, s.1). [5] Nariadenie (ES) č. 715/2007 (Ú. v. EÚ L 171, 29.6.2007, s. 1). [6] Ú. v. EÚ C […], […], s. […]. [7] Ú. v. EÚ C […], […], s. […]. [8] Ú. v. EÚ C […], […], s. […]. [9] [Návrh novej „rámcovej smernice“ je v súčasnosti v procese schvaľovania. KOM(2003) 418 a KOM(2004) 738.] [10] Ú. v. ES L 184, 17.7.1999, s. 23. Rozhodnutie zmenené a doplnené rozhodnutím 2006/512/ES (Ú. v. EÚ L 200, 22.7.2006, s. 11).